b'\n_START_ARTICLE_\nB\xc3\xb8rringe kloster\n_START_PARAGRAPH_\nB\xc3\xb8rringe kloster var et kloster ved B\xc3\xb8rringesj\xc3\xb8en i n\xc3\xa6rheten av Skurup i Sk\xc3\xa5ne. Selve h\xc3\xb8yden som klosteret l\xc3\xa5 p\xc3\xa5 var en gang omkranset av vann. I kong Valdemar IIs jordebok Liber Census Dani\xc3\xa6 fra 1231 kalles eiendommen for Byrding\xc3\xb8. P\xc3\xa5 denne \xc3\xb8ya ble det p\xc3\xa5 1100-tallet anlagt et nonnekloster av benediktinerordenen. Antakelig ble det grunnlagt av en konge, da omr\xc3\xa5det tilh\xc3\xb8rte den danske kongens jaktmarker. Klostret var viet til jomfru Maria og hun og Jesusbarnet ble avbildet p\xc3\xa5 klostrets segl. Senere gikk klosteret over til birgittinerordenen og ble da b\xc3\xa5de munke- og nonnekloster. Priorinnen styrte klosteret, og prioren som ofte var en lokal adelsmann som betalte for privilegiet, representerte klosteret p\xc3\xa5 de verdslige omr\xc3\xa5der. Klosterkomplekset ble p\xc3\xa5 1300-tallet ombygget flere ganger i gotisk stil.\n_START_SECTION_\nEiere\n_START_PARAGRAPH_\nP\xc3\xa5 begynnelsen av 1500-tallet var S\xc3\xb8ren Norby lensherre over klosteret, men byttet i 1518 dette mot Visby slott og len. Ved reformasjonen opph\xc3\xb8rte klosterinstitusjonene i de nordiske landene, og kongen gav familien Brahe bruksretten til klosteret, mot at nonnene ble fors\xc3\xb8rget. Etter lensmannen Axel Brahe overtok Knud Giedde, og i 1582 overtok fru G\xc3\xb8rvel Fadersdatter, enke etter riksr\xc3\xa5d Lave Brahe. Hun rev klosterkirken ned, og bygget en ny kirke i sognet. Hun overlot flere av sine store jordeiendommer til Frederik II og Christian IV, og hun d\xc3\xb8de p\xc3\xa5 B\xc3\xb8rringe i 1605. Godset ble siden lagt sammen med Malm\xc3\xb8hus len og ble forlent f\xc3\xb8rst til Sivert Grubbe p\xc3\xa5 Hofdal og Torup, og deretter til den mektige familien Thott p\xc3\xa5 Eriksholm. N\xc3\xa5r Tage Ottesen Thott merket at det n\xc3\xa6rmet seg slutten p\xc3\xa5 livet hans, skyndte han seg fra Eriksholm til B\xc3\xb8rringe for \xc3\xa5 d\xc3\xb8 p\xc3\xa5 sin forlening. Det ble ansett for h\xc3\xb8fligere mot kongen enn om han hadde d\xc3\xb8dt p\xc3\xa5 sitt eget gods._NEWLINE_I 1658 ble Sk\xc3\xa5ne svensk, og i 1688 ble de siste restene av klosteret revet ned. Et stykke fra det som i dag er B\xc3\xb6rringekloster slott, ligger restene av den forhistoriske borgen kalt Dronning Margrethes vold.'